Malok'ila

## Inona izany hoe "Malok’ila"?
**Malok’ila** dia andian-tsarimihetsika malagasy feno fitiavana, hatsikana, ary lesona momba ny fiainana andavanandro. Nipoitra tamin’ny taona 2007 izy io, ary isan'ireo andian-tsarimihetsika malaza indrindra teo amin’ny tantaran’ny sarimihetsika Malagasy. Nandritra ny taona maro, dia nisy fizarana maro navoaka, anisan’ireo tena nanamarika ny mpijery ny fivoahan'ny fanodinana tany ivelany ka nivoahan'ny **Malok’ila 8 Jours en France** tamin’ny 2010 ary koa ny **Malok’ila 5 Étoiles** tamin’ny 2009.

## Iza ireo mpilalao sy ny ekipa?
Maro ireo mpilalao sarimihetsika malagasy sangany na vao nisondrotra hita nifandimbidimby nilalao ny andian-tantara Malok'ila fa anisany hita matetika sy fototra ireo tanisaina manaraka ireto :

* **Rajao (Tsarafara Rakotoson)** – Mpilalao fototra sy mpitarika ny ekipa.
* **Johary (Benjamina Ranaivoson)** – Dokotera tanora avy any ivelany.
* **Bakoly (Nadia Benjamina Robinarimalala)** – Mpitsabo mpanampy.
* Mpilalao hafa izay samy manana ny anjara asany manokana :
** **Raly** (vadin'i Rajao) – Sahondra Raholiarihanta
** **Razoary** – Lalao Bernadette Ramasinarivo
** **Pasitera** – Jocelyn Christophe Rakotondrafara
** **Marianne** – Olga Volamasy
** **Randrenja** – Gérard Razafindrakoto
** **Nasolo** – Rado M. Rabarison
** **Landy** – Rova Faraniana Rakotoarisoa
** **Bakoly** – Nadia Benjamina Robinarimalala
** **Fetra** – Israel Andrianarivo
** **Feno** – Tsiry Rajaofera
* **Mamitiana Razafimandimby** sy **Gérard Razafindrakoto** no mpamorona sy mpanonta ny andian-tsarimihetsika.

## Lisitr'ireo fizarana rehetra amin'ny tantara mitohy "Malok'ila"

* **Malok'ila** (2007): Fizarana voalohany, nampahafantarana voalohany an'ireo mpilalao fototra tao amin'ny hopitaly.
* **Malok'ila 2** (2007): Tohin'ny tantara voalohany, mbola mitohy ny fisehoan-javatra mampihomehy fanaon'i Rajao sy ny namany.
* **Malok'ila 3** (2008): Mifantoka amin'ny fianakavian-dRajao sy Randrenja.
* **Malok'ila 4** (2008): Mampiseho ny fifandirana eo amin’i Johary, Bakoly ary Landy. Ireo dia nifamaofao tao anaty tantaram-pitiavana telo zoro.
* **Malok'ila 5** **étoiles** (2009) 
* **Malok'ila** **Flotte 6** (2009)
* **Malok'ila 7** (2010)
* **Malok'ila 8 – 8 andro tany Frantsa** (2010): Mandeha any Frantsa ireo mpilalao, mitady vola hanohanana ny fiangonany.
* **Malok'ila 9 – Inona no vaovao Malok'ila?** (2010)
* **Malok'ila 10** (2011)
* **Malok’ila 11 Shi Yi** (2012)
*  **Malok'ila 12 au Texas** (2012)
* **Malok'ila 13 – May** (2013) Fizarana lava indrindra hatreto (110 minitra).
* **Malok'ila 14 – Carat** (2013)
* **Malok'ila 15 –** **Le Grand Retour** (2023): Fiverenana lehibe taorian'ny 7 taona fahanginana, miaraka amin’ireo mpilalao taloha sy mpilalao vaovao.
* **Malok'ila 16 – Zeparsa** (2024) Fizarana farany hatreto, mampiditra olona vaovao nefa mbola mitazona ny endrika sy fomba  manamarika ny Malok'ila ihany.

## Malok'ila "hika farany"
Ireto andihany ireto no Malok'ila nivoaka farany:

* **Malok’ila 15 – Le Grand Retour (2023)**: Taorian’ny 9 taona fahanginana, dia niverina ny fanodinana ny andian-tsarimihetsika Malok'ila. Navoaka tamin’ny volana Mey 2023. Nandritry ny famoahana io vokatra io dia nisy fihaonamben'ireo mpanakafy sy ireo mpanokatra tao amin’ny Mining Business Center Ivato izay nanehoan'izy ireo fihetseham-po sy ny fankasitrahana maro.
* **Malok’ila Zeparsa (2024)**: Ity fizarana ity dia naverina tamin’ny endrika nentim-paharazana, miaraka amin’ny fanavaozana sy fanampiana mpilalao vaovao. Ny tantara dia manaraka ny fiainan’ny tovolahy iray, Rajao Junior, izay mitondra ny anaran-dreniny sy ny fitiavana ny fianakaviana.

## Ireo mpilalao sarimihetsika Malok'ila efa nodimandry
Mampalahelo fa maro amin’ireo mpilalao taloha no efa nodimandry, anisan’izany i Emmanuel Andriamahefa (Emmanuel), izay nanampy tamin’ny fananganana ny tantara sy ny hatsikana. Ny fahafatesan’izy ireo dia niteraka fahatsiarovana sy fankalazana ny asany teo amin’ny fiarahamonina sy ny tontolon’ny sarimihetsika Malagasy. Anisan'ireo nody mandry koa :

* **Randrenja** (Gérard Razafindrakoto)
* **Dr. Johary** (Benjamina Ranaivoson)
* **Mariane** (Olga Volamasy)
* **Ralay** (Sahondra Raholiarihanta)
* **Rajacquis** (Jocelyn Christophe Rakotondrafara)

## Aiza no ahitana azy?

* **Scoop Digital** – Ny orinasan’ny famokarana sy fizarana ny andian-tsarimihetsika Malok’ila.
* **YouTube** – Afaka mahita fizarana sasantsasany ianao amin’ny alalan’ny fantsona ofisialy.
* **VCD sy DVD** – Afaka mividy amin’ny fivarotana na amin’ny alalan’ny fivarotana an-tserasera.

## Lesona sy hafatra
Ny **Malok’ila** dia tsy vitan’ny hatsikana sy fialamboly ihany, fa manolotra lesona momba ny fitiavana, ny fianakaviana, ny fiainana andavanandro, ary ny fahaiza-manao amin’ny fiainana. Izy io dia mitondra hafatra momba ny maha-zava-dehibe ny fifandraisana sy ny fiaraha-mientana amin’ny fiarahamonina. Matetika dia asian'ireo mpamokatra sarisary zarin-tenany momba ny fiainam-pirenena sy ny politika eto Madagasikara ny sarimihetsika Malok'ila ka mahasarika ny mpankafy tokoa.

## Loharano